**ΙΔΕΟΛΟΓΙΚΑ ΚΑΙ ΠΟΛΙΤΙΣΜΙΚΑ ΣΤΟΙΧΕΙΑ ΤΗΣ ΟΔΥΣΣΕΙΑΣ**

**ΙΔΕΟΛΟΓΙΚΑ ΣΤΟΙΧΕΙΑ :**

Όλα τα στοιχεία που μας δίνουν πληροφορίες για τις ιδέες των ανθρώπων της ομηρικής εποχής: τι πίστευαν, ποιες αντιλήψεις – νοοτροπίες είχαν. Είναι οι ηθικές αξίες, τα ιδανικά, οι αντιλήψεις για τους θεούς, για τον άνθρωπο και τον κόσμο, που παρουσιάζουν το πνευματικό επίπεδο της κοινωνίας της ομηρικής εποχής. Σ' ένα στίχο υπάρχει ιδεολογικό στοιχείο, αν ο στίχος αυτός μας απαντάει στο ερώτημα :  Τι πίστευαν τότε ;

**– Η επίκληση του ποιητή στη μούσα:** δείχνει πως οι άνθρωποι τότε πίστευαν ότι την ποιητική έμπνευση την έστελνε ο θεός.

**- Η αντίληψη ότι ο αρχηγός μιας ομάδας είναι υπεύθυνος για την τύχη των συντρόφων του.**

**- Η αντίληψη ότι ο άνθρωπος καθορίζει μόνος του τη μοίρα του.**

 **- Ο ανθρωπομορφισμός των θεών:** η αντίληψη που είχαν οι αρχαίοι Έλληνες για τους θεούς, ότι δηλαδή έχουν ανθρώπινη όψη και συμπεριφέρονται ή αισθάνονται όπως οι άνθρωποι. Η κοινωνία των θεών, οι ασχολίες τους, τα επαγγέλματά τους στην ανθρώπινη φαντασία δε διαφέρουν από αυτά των θνητών ( π.χ. συνεδρίαζαν, έπαιζαν μουσική, ερωτεύονταν, αποκτούσαν παιδιά κ.ά. ).Επίσης οι άνθρωποι τότε πίστευαν ότι οι θεοί έχουν ανθρώπινα πάθη και ελαττώματα (ζηλεύουν, μισούν, ερωτεύονται).

**- Το ηρωικό ιδανικό:** οι άνθρωποι της μυκηναϊκής εποχής πίστευαν ότι ο σωστός άνδρας ήταν εκείνος που έκανε γενναίες πράξεις και ηρωικά κατορθώματα. Ανώτατη αξία για τα χρόνια εκείνα ήταν ο ηρωισμός και η ανδρεία στον πόλεμο.

 **- Η αντίληψη ότι οι θεοί επεμβαίνουν στη ζωή των ανθρώπων.** Συχνά μάλιστα καθορίζουν και τη σκέψη τους ή ελέγχουν τα όνειρά τους.

**- Η ιδέα της φιλοξενίας:** οι άνθρωποι πίστευαν ότι έπρεπε να προσφέρουν στέγη, φαγητό, ποτό, δώρα και γενικά φιλοξενία στους ξένους, διότι τους ξένους προστάτευε ο Ξένιος Δίας. Αν δεν το έκαναν ο Δίας θα τους τιμωρούσε.

 **- Η σημασία του όρκου:** Πίστευαν ότι όρκος είναι ιερός και απαραβίαστος. Ακόμα και οι θεοί ήταν υποχρεωμένοι να τηρήσουν τον όρκο τους. (Ορκίζονταν στα νερά της Στύγας).

 **- Η σημασία της ικεσίας:** Πίστευαν ότι οι ικέτες ήταν πρόσωπα ιερά και όφειλαν να τους σεβαστούν και να ικανοποιήσουν τις επιθυμίες τους, γιατί προστατεύονταν από τον Ικέσιο Δία.

**- Οι άνθρωποι της εποχής εκείνης είχαν προσωποποιήσει πολλά στοιχεία του φυσικού περιβάλλοντος ( τον Ήλιο, την Αυγή, τα ποτάμια κλπ).**

**-Υστεροφημία (ύστερος = τελευταίος + φήμη):** η φροντίδα των ανθρώπων να αφήσουν πίσω τους δοξασμένο το όνομά τους και μετά το θάνατό τους. Με τον τρόπο αυτό ευνοούσαν και τους απογόνους τους. Τη δόξα την κέρδιζαν δείχνοντας γενναιότητα στη μάχη ή προσφέροντας τη ζωή τους για την πατρίδα (ιδεολογικό στοιχείο ).

**- Η ιδέα ότι η Ύβρις τιμωρείται :** Υβρις αποτελούσε για τους αρχαίους οποιαδήποτε πράξη ξεπερνούσε το μέτρο, τους ανθρώπινους ή κυρίως τους θεϊκούς νόμους. Η Ύβρις προκαλούσε τη Νέμεση (θεότητα που απένειμε δικαιοσύνη). Η Νέμεση επέβαλε στον υβριστή την Τίση (τιμωρία).

**ΠΟΛΙΤΙΣΤΙΚΑ ΣΤΟΙΧΕΙΑ :**

Στοιχεία για τον πολιτισμό της μυκηναϊκής κυρίως εποχής που αντλούμε από το ομηρικό κείμενο. Τα στοιχεία αυτά περιλαμβάνουν κυρίως το σύνολο των υλικών δημιουργημάτων των ανθρώπων της εποχής εκείνης, αλλά και στοιχεία που μας δίνουν πληροφορίες για την κοινωνική οργάνωση ή τη διοίκηση του κράτους.

**Διακρίνονται σε:**

**Στοιχεία υλικού πολιτισμού:** αυτά που εξυπηρετούν τις υλικές ανάγκες του ανθρώπου, π.χ. το φαγητό, τα σκεύη, οι κατοικίες, τα ρούχα, τα όπλα, η χρήση του σιδήρου.

¬ Χρυσά ή ασημένια κοσμήματα (φαίνεται η πολυτέλεια της ζωής των Μυκηναίων και ότι είχαν αναπτύξει τη μεταλλοτεχνία).

¬ Δόρατα, σπαθιά, όπλα (φαίνεται ο πολεμικός χαρακτήρας του μυκηναϊκού πολιτισμού, αλλά και η ανάπτυξη της μεταλλοτεχνίας)

¬ Υφαντά, αργαλειός (ανάπτυξη της υφαντουργίας)

¬ Κρεβάτια, τραπέζια, έπιπλα (πολυτέλεια της ζωής και ανάπτυξη ξυλογλυπτικής)

**Στοιχεία πνευματικού πολιτισμού :** αφορούν τους τομείς της ανθρώπινης δραστηριότητας, όπως η οικονομική ζωή, η οικογενειακή, η κοινωνική οργάνωση και οι θεσμοί του ιδιωτικού και δημόσιου βίου (π. χ. τα επαγγέλματα, το δίκαιο, το πολίτευμα, τα έθιμα, η ανάπτυξη του εμπορίου και της ναυτιλίας).

¬ Σπίτια, χωριά, πόλεις (οι άνθρωποι ζούσαν σε οργανωμένους οικισμούς)

¬ Καράβια (δίνεται η πληροφορία ότι ο πολιτισμός αυτός ήταν ναυτικός και ότι οι άνθρωποι είχαν αναπτύξει τη ναυσιπλοΐα και τη ναυπηγική)

¬ Ζώα ημερωμένα, μαντριά, στάνες (μαθαίνουμε ότι υπήρχε οργανωμένη κτηνοτροφία)

¬ Περιβόλια, καλλιέργειες (δείχνουν ότι υπήρχε συστηματική καλλιέργεια γεωργικών προϊόντων)

¬ Παλάτι, ανάκτορο, βασιλιάς, αρχοντόπουλο (πληροφορούμαστε για την ύπαρξη κοινωνικής διαστρωμάτωσης: υπήρχε δηλαδή διαχωρισμός σε πλούσιους και φτωχούς, αλλά και σε κοινωνικές τάξεις με διαφορετική εξουσία)

¬ Κάστρο, τείχη (δείχνουν ότι ο πολιτισμός της μυκηναϊκής εποχής ήταν πολεμικός και είχαν αρχίσει να οχυρώνουν τις πόλεις τους για να προστατεύονται)

¬ Θυσία, εκατόμβη, σπονδή (στοιχεία για τις λατρευτικές εκδηλώσεις των αρχαίων)

¬ Ναοί, βωμοί, ιερά (υπήρχε οργανωμένη λατρεία)

¬ Ταφή ή κάψιμο των νεκρών (πληροφορίες για την τύχη των νεκρών: στη μυκηναϊκή εποχή θάβονταν, στα γεωμετρικά χρόνια καίγονταν)

**Αναχρονισμός :**

Η μεταφορά ενός στοιχείου πολιτισμού της εποχής του συγγραφέα σε προγενέστερους χρόνους. Ο Όμηρος αφηγείται γεγονότα που συνέβησαν στη μυκηναϊκή εποχή (το 12ο αι. π. Χ.), ενώ ο ίδιος ζει και συνθέτει τα έπη του στα τέλη της γεωμετρικής εποχής (8ος αι. π. Χ.). Γι' αυτό πολλές φορές παρουσιάζει τους ήρωες α) να χρησιμοποιούν υλικά που δεν ήταν γνωστά τότε (το 12ο αι. π. Χ.), όπως το σίδηρο, ή β) να σκέφτονται με τρόπο που ταιριάζει περισσότερο στη νοοτροπία της εποχής του Ομήρου.